**費迪南·哈布斯堡**（德文：**Ferdinand Habsburg**，1997年6月21號—）係奧地利賽車手，哈布斯堡王朝首領第一順位繼承人。

名
-

哈布斯堡嘅全名係「**費迪南·茲沃尼米爾·馬里阿·巴爾圖斯·凱特·米哈爾·鄂圖·安塔爾·巴納姆·李安納·馮·哈布斯堡ー洛林**」（德文：Ferdinand Zvonimir Maria Balthus Keith Michael Otto Antal Bahnam Leonhard von Habsburg-Lothringen）。由於佢響克羅地亞受洗，所以畀人賜名叫「Zvonimir」，係跟據克羅地亞國王狄米塔·茲沃尼米爾（英文：Demetrius Zvonimir of Croatia）嚟起。

身為哈布斯堡-洛林家族嘅第一順位繼承人，佢畀人叫做「奧地利嘅費迪南·茲沃尼米爾大公」（德文：Erzherzog Ferdinand Zvonimir von Österreich）。由於奧地利共和國響1919年頒佈嘅《廢除貴族法（德文：Adelsaufhebungsgesetz）》，所有皇室頭銜、權利都響當年畀人廢除，所以呢啲稱呼都係未畀官方承認。另外，佢響法律上嘅姓係「哈布斯堡-洛林」（德文：Habsburg-Lothringen），而唔係「馮·哈布斯堡-洛林」（德文：von Habsburg-Lothringen），因為《廢除貴族法》唔畀貴族同佢後人用「馮」（德文：von）呢個作為貴族嘅身份象徵。

早年
--

費迪南·哈布斯堡1997年6月21號響奧地利薩爾斯堡出世，係王朝首領卡爾·馮·哈布斯堡同收藏家法蘭絲卡·提森-博內米薩共同嘅第二個細路，有個家姐艾蕾諾爾（Eleonore）同細妹格洛麗亞（Gloria），亦係奧匈帝國最後一位皇帝卡爾一世嘅曾孫。艾蕾諾爾響2020年同比利時賽車手熱羅姆·丹布羅西奧結婚，熱羅姆自然係費迪南嘅姐夫。

同年9月20號佢響克羅地亞薩格勒布由樞機弗蘭喬·庫哈里奇施洗，教父母分別係細叔基奧格·哈布斯堡、Alois-Konstantin（英文：Alois-Konstantin, 9th Prince of Löwenstein-Wertheim-Rosenberg）、Margarita Gómez-Acebo y Cejuela（英文：Margarita Saxe-Coburg-Gotha）同埋亞妮斯·侯賽因（德文：Agnes Husslein）。

由於阿媽淨係識得講英文，所以佢自細就接受英文同德文嘅教育。父母響2003年分居。佢跟住屋企人響2004年搬到維也納，入讀多瑙河國際學校（英文：Danube International School）。

賽車生涯
----

### 卡丁車

佢響8歲嗰陣同老豆一齊去睇卡丁車比賽，之後佢就對卡丁車產生興趣，14歲開始參加卡丁車比賽，加入奧地利車隊Speedworld Academy，賽車號係62。跟住佢又參加ROTAX初級賽、下奧地利冠軍賽、匈牙利冠軍賽、ROTAX DD2級賽等等。

### 雷諾方程式

自2014年開始玩雷諾方程式。佢分別參加過雷諾方程式2.0歐洲盃、雷諾方程式2.0北歐盃、雷諾方程式1.6北歐盃，攞過唔錯嘅成績。

### 豐田系列賽

響2015年1月同2月，佢參加咗響紐西蘭搞嘅豐田系列賽（英文：Toyota Racing Series），分別攞到第11名同第5名。

### 三級方程式

哈布斯堡響2019年澳門格蘭披治大賽車
2015年，佢第一次參加歐洲三級方程式公開錦標賽（英文：Euroformula Open Championship），響兩場比賽入面打入頭十。2016年，佢加入Drivex車隊參加西班牙F3錦標賽，攞到季軍。

2016年11月，佢參加個人第一次澳門格蘭披治大賽車，不過響第6圈退出。2017年佢再次參加，響最後一圈同卡馬拉（Sérgio Sette Câmara）激烈對抗，雖然哈布斯堡最後成功超越卡馬拉，但響轉入水塘北角彎嗰陣炒車令到賽車嚴重受損，最終只能以第4名完成賽事。

2017年正式升級到三級方程式，響比利時斯帕站攞到冠軍，以1勝、4次登上頒獎台嘅成績攞到年度第7名。

2018年參加國際汽車聯盟歐洲三級方程式錦標賽，但表現未好似2017年咁理想，淨係上過一次頒獎台。

### DTM

2019年，佢同R-Motorsport II簽約，參加德國房車大師賽（英文：2019 Deutsche Tourenwagen Masters）（DTM），最終攞到年度第18名。2020年再次參加DTM，上過一次頒獎台，最終排名年度第10。

### 耐力賽

2020年，佢同Mahle Racing參加勒芒24小時虛疑耐力賽，最終排名第46位。

2021年佢加入G-Drive Racing車隊，仲參加2021亞洲勒芒系列賽（英文：2021 Asian Le Mans Series），最終同隊友雷內·賓德爾（英文：René Binder）、葉一飛（英文：Ye Yifei）一齊得到LMP2組總冠軍。同年佢又參加咗地通拿24小時耐力賽，代表 High Class Racing出賽，隊友有羅拔古必察、Dennis Andersen同Anders Fjordbach，不過因為波箱故障而未能完成比賽。

2021年2月，佢加入W Racing Team車隊，參加世界耐力錦標賽。響同年11月同隊友羅賓·夫林斯、夏爾·米萊西（英文：Charles Milesi）一齊攞到LMP2組總冠軍。哈布斯堡亦成為第一位響世界耐力錦標賽中獲得LMP2冠軍嘅奧地利人。

榮譽
--

* 銅牌軍事服役獎章（英文：Military Service Medal） (Bronze Military Service Medal)
* 金羊毛騎士團（英文：Order of the Golden Fleece）騎士 (Knight with Collar of the Order of the Golden Fleece)
* 聖佐治勳章（英文：Order of St. George (Habsburg-Lorraine)）騎士 (Knight of the Order of St. George (Habsburg-Lorraine))

攷
-

1. ↑  Khorounzhiy, Valentin (2015-01-16). "Ferdinand Habsburg graduates to Formula Renault 2.0 NEC with Fortec". *Formula Scout* (美國英文). 喺2022-03-11搵到.
2. ↑  Allen, Peter (2015-10-29). "MacLeod and Habsburg at Euroformula Open finale". *Formula Scout* (美國英文). 喺2022-03-11搵到.
3. ↑  "BREAKING NEWS: Habsburg fÃ¤hrt 2016 in drei Meisterschaften!". *us4.campaign-archive.com*. 喺2022-03-11搵到.
4. ↑  "Habsburg stays on for second F3 season". *www.motorsport.com* (英文). 喺2022-03-11搵到.
5. ↑  "Juncadella/Habsburg complete R-Motorsport Aston Martin DTM line-up". *www.autosport.com* (英文). 喺2022-03-11搵到.
6. ↑  "FERDINAND HABSBURG SIGNS WITH HIGH CLASS RACING FOR ROLEX 24 AT DAYTONA". *Ferdinand Habsburg* (英國英文). 2021-01-07. 喺2022-03-11搵到.
7. ↑  "WEC Bahrain 8 Hours: #7 Toyota wins title, clash ruins GTE Pro battle". *www.autosport.com* (英文). 喺2022-03-11搵到.